Diari Oficial de la Generalitat Valenciana


Sumari del DOGV 7967, del 27-01-2017 (2017/662)

DECRET 4/2017, de 20 de gener, del Consell, pel qual es regulen els serveis i el Registre de Prestadors de Comunicació Audiovisual de la Comunitat Valenciana.
--------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2017/01/20/4**

### Versions

 17/07/2019 - Actualitat  29/03/2017 - 16/07/2019  Text inicial: 28/01/2017 - 28/03/2017 

### Dades del document

Número de DOGV
:   7967

Data del DOGV
:   27-01-2017

Secció del DOGV
:   I. DISPOSICIONS GENERALS

Número del document
:   2017/662


Data del document
:   20-01-2017

Organisme emissor
:   Presidència de la Generalitat

Tipus de document
:   Decret

Correcció d'errades

Anàlisi jurídica

 Descriptors 

:   * televisió
    * mitjà de comunicació
    * legislació
    * radiodifusió

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

 

**Versió vigent: 17.07.2019 -**

 

**Decret 4/2017, de 20 de gener, del Consell, pel qual es regulen els serveis i el Registre de Prestadors de Comunicació Audiovisual de la Comunitat Valenciana.**

 

[**(DOGV núm. 7967 de 27.01.2017)**](http://www.dogv.gva.es/datos/2017/01/27/pdf/2017_662.pdf) **Ref. 000995/2017**

 

 

PREÀMBUL

 

L’article 56 de l’Estatut d’Autonomia de la Comunitat Valenciana atribueix a la Generalitat competència per al desenvolupament legislatiu i l’execució del règim de radiodifusió i televisió i de la resta de mitjans de comunicació a la Comunitat Valenciana.

En aquest sentit s’ha d’indicar que a la Comunitat Valenciana s’han aprovat un conjunt de lleis en matèria de radiodifusió i televisió, en concret, la Llei 7/1984, de 4 de juliol, de creació de l’entitat pública Radiotelevisió Valenciana (RTVV), i regulació dels serveis de radiodifusió i televisió de la Generalitat Valenciana; la Llei 1/2006, de 19 d’abril, de la Generalitat, del sector audiovisual; la Llei 4/2013, de 27 de novembre, de la Generalitat, de supressió de la prestació dels serveis de radiodifusió i televisió d’àmbit autonómic, de titularitat de la Generalitat, i també de dissolució i liquidació de Radiotelevisió Valenciana, SAU; la Llei 12/2015, de 29 de desembre, per a la recuperació del servei públic de radiodifusió i televisió d’àmbit autonómic, de titularitat de la Generalitat i, finalment, la Llei 6/2016, de 15 de juliol, de la Generalitat, del servei públic de radiodifusió i televisió d’àmbit autonómic, de titularitat de la Generalitat.

En concret, la Llei 1/2006, de 19 d’abril, estableix la creació del Consell de l’Audiovisual de la Comunitat Valenciana i el Registre General d’Empreses Audiovisuals de la Comunitat Valenciana, hui denominat, en virtut de la Llei 7/2010, de 31 de març, general de la comunicació audiovisual, Registre de Prestadors de Serveis de Comunicació Audiovisual. D’altra banda, la Llei 6/2016, de 15 de juliol, de la Generalitat, crea la Corporació Valenciana de Mitjans de Comunicació.

Al seu torn, la Llei 7/2010, de 31 de març, general de la comunicació audiovisual, va establir un nou marc regulador de la comunicació audiovisual en el nostre ordenament jurídic. Amb anterioritat a l’aprovació d’aquesta norma, els serveis audiovisuals estaven regulats i diferenciats per l’àmbit de transmissió o difusió i la seua prestació solia exigir l’obtenció d’un títol administratiu (concessió, autorització administrativa o comunicació fefaent), depenent de la tecnologia per la qual s’emetia i difonia. La Llei 7/2010, de 31 de març, va procedir a unificar la normativa audiovisual, fins llavors dispersa, va introduir actualitzacions allí on es demandaven i va donar suport legal a noves situacions que no havien trobat resposta per part del legislador.

Una de les seues principals novetats és l’establiment d’un règim jurídic bàsic i, per primera vegada, unificat per a la prestació de serveis de comunicació audiovisual en un mercat transparent i plural. El nou règim pivota sobre el principi de liberalització de la prestació dels serveis de comunicació audiovisual que, d’acord amb l’article 22 de l’esmentada llei, es configuren ja no com a serveis públics, sinó com a serveis d’interés general. Així, els ara denominats serveis de comunicació audiovisual d’interés general es presten en règim de lliure competència, amb les restriccions derivades de la limitació de l’espectre radioelèctric i de la necessària protecció dels drets i interessos dels ciutadans. El règim jurídic bàsic de la Llei 7/2010, de 31 de març, distingeix els serveis d’interés general, que requereixen la comunicació fefaent davant de l’autoritat audiovisual competent, amb caràcter previ a l’inici de l’activitat, diferenciat d’aquells altres que utilitzen espai radioelèctric públic a través d’ones hertzianes.

L’esmentada llei determina, així mateix, la necessitat que els prestadors del servei de comunicació audiovisual s’inscriguen en un registre estatal o autonómic de caràcter públic, en atenció al corresponent àmbit de cobertura de l’emissió.

D’altra banda, la Llei general de comunicació audiovisual, en el seu títol VI, detalla que corresponen a les comunitats autónomes les competències de supervisió, control i protecció del compliment del que estableix aquesta, i també la potestat sancionadora en relació amb els serveis de comunicació audiovisual l’àmbit de cobertura dels quals no sobrepasse els seus respectius límits territorials.

El profund canvi normatiu que suposa la Llei 7/2010, obliga a una revisió completa de les normes reglamentàries actualment vigents, tant del Decret 212/2009, de 20 de novembre, del Consell, pel qual es regula el Registre de Concessionaris de Ràdio i Televisió de la Comunitat Valenciana, com del Decret 38/1998, de 31 de març, del Govern Valencià, pel qual s’estableix el règim de concessió d’emissores de radiodifusió sonora en ones mètriques amb modulació de freqüència i d’inscripció d’aquestes en el Registre de Concessionaris. Per aixó, tenint en compte que l’esmentada regulació autonómica s’articula sobre un marc jurídic i un model audiovisual ja obsolet, i que les noves necessitats detectades aconsellen elaborar una norma que, en desplegament de la legislació bàsica estatal, regule de manera unitària el règim jurídic dels serveis de comunicació audiovisual a la Comunitat Valenciana, aquest nou decret actualitza i unifica la normativa audiovisual en matèria de serveis de comunicació audiovisual.

Aquest decret, per tant, es deriva del desplegament de la Llei 7/2010, la qual té efectes derogatoris directes sobre determinats continguts de la Llei 1/2006, i en connexió directa amb el nou règim jurídic dels serveis de comunicació audiovisual d’interés general que estableix la normativa bàsica.

En concret, el decret desenvolupa, en l’àmbit de les competències d’aquesta comunitat autónoma, el capítol I del títol III i el títol IV de la Llei 7/2010, de 31 de març, general de la comunicació audiovisual.

Amb aquesta finalitat, aquest decret s’estructura en sis capítols. El capítol I regula les disposicions generals, i determina el seu objecte, el seu àmbit d’aplicació i l’órgan competent en la matèria.

El capítol II regula les condicions per a la prestació dels serveis de comunicació audiovisual de titularitat privada. D’acord amb l’actual marc normatiu, la prestació de serveis de comunicació audiovisual de titularitat privada en l’àmbit territorial de la Comunitat Valenciana, de naturalesa comercial o comunitària sense ànim de lucre, està subjecta, amb caràcter general, a una comunicació fefaent i prèvia a l’inici de l’activitat davant de l’órgan competent en matèria de comunicació audiovisual de la Generalitat, excepte en aquells casos en què el servei de comunicació audiovisual es preste mitjançant ones hertzianes terrestres, i llavors estarà subjecta a l’obtenció d’una llicència atorgada mitjançant concurs. A continuació, a través de sengles seccions, es regula tant el procediment de comunicació prèvia com el de concurs, regulació imprescindible atés que des de l’entrada en vigor de la Llei 7/2010, no cal aplicar-hi les normes de contractació pública. Així mateix, es regulen els aspectes essencials de les llicències, com la seua vigència, el contingut, les obligacions dels titulars o la possibilitat de celebrar negocis jurídics sobre aquestes.

El capítol III està destinat a la regulació a la Comunitat Valenciana dels serveis de comunicació audiovisual comunitaris concebuts únicament sense finalitat comercial, en consagrar-se en la normativa bàsica el dret de totes les persones a què la comunicació audiovisual es preste a través d’una pluralitat de mitjans no sols públics o comercials, sinó també comunitaris, garantint que la programació incloga distints gèneres i atenga als diversos interessos de la societat. La posada en marxa d’aquests serveis està supeditada a l’existència de freqüències disponibles a la Comunitat Valenciana o a l’habilitació prèvia per l’órgan competent de l’Administració General de l’Estat, de freqüències específiques del domini públic radioelèctric.

Per la seua banda, el capítol IV, regula els serveis públics de comunicació audiovisual i, en especial, els d’àmbit local. Aquesta norma estableix, atés que la creació de serveis de titularitat pública no està subjecte a un règim de llicència, un procediment d’habilitació per part de l’autoritat audiovisual per a la posada en marxa d’aquests, i regula així mateix aspectes com ara el control de la prestació, les formes de gestió dels serveis o les obligacions dels prestadors públics.

El capítol V desenvolupa algunes especificitats quant al règim sancionador contingut tant en la Llei 7/2010 com en la Llei 1/2006, de la Generalitat. En aquest sentit, es feia necessari completar les normes relatives a la Instrucció del procediment, amb la regulació de l’exercici de la funció inspectora, i també amb la regulació de les competències sancionadores i la necessària protecció del domini públic radioelèctric, en els casos d’emissions sense títol habilitant, en col·laboració amb l’órgan competent de l’Administració General de l’Estat.

Finalment, el capítol VI crea i regula el Registre de Prestadors de Serveis de Comunicació Audiovisual de la Comunitat Valenciana, en el qual hauran d’inscriure’s les persones físiques o jurídiques prestadores dels serveis de comunicació audiovisual inclosos en l’àmbit d’aplicació d’aquest decret, que hagen realitzat una comunicació prèvia, hagen obtingut una llicència, o l’habilitació necessària, i també les persones físiques o jurídiques que, segons la normativa bàsica, siguen titulars de participacions significatives en les entitats prestadores de serveis de comunicació, que hauran de fer constar el seu percentatge de participació en el capital d’aquestes. En el registre figuraran, a més, tots els fets, els negocis jurídics i les circumstàncies tècniques que afecten els titulars dels serveis i el servei, i també les seues modificacions.

Finalment, el decret es completa amb 5 disposicions addicionals, que contenen algunes regles d’aplicació específiques, 5 disposicions transitóries, dirigides a ordenar el trànsit cap a la nova norma, una disposició derogatória i dues disposicions finals.

Complit el tràmit d’audiència i d’informació pública i en virtut del que disposa la Llei 5/1983, de 30 de desembre, de la Generalitat, del Consell, a proposta del president de la Generalitat, conformement amb el Consell Jurídic Consultiu de la Comunitat Valenciana, i amb la deliberació prèvia del Consell, en la reunió del dia 20 de gener de 2017,

 

 

DECRETE

 

TÍTOL ÚNIC. Els serveis i el Registre de Prestadors de Comunicació   
 Audiovisual de la Comunitat Valenciana

 

CAPÍTOL I. Disposicions generals

 

**Article 1. Objecte**

Aquest decret té per objecte regular l’exercici de les competències que, com a autoritat audiovisual, corresponen a la Generalitat en relació amb la prestació dels serveis de comunicació audiovisual en el seu àmbit territorial, i en desenvolupament directe del nou règim jurídic establit en la Llei 7/2010, norma de caràcter bàsic, i, en particular:

a) El règim jurídic de la prestació dels serveis de comunicació audiovisual comercials de titularitat privada.

b) El règim jurídic específic de la prestació dels serveis de comunicació audiovisual comunitaris sense ànim de lucre.

c) El règim aplicable als serveis públics de comunicació audiovisual.

d) El desplegament del règim d’inspecció dels serveis de comunicació audiovisual i de l’exercici de la potestat sancionadora.

e) La creació del Registre Autonómic de Prestadors de Serveis de Comunicació Audiovisual de la Comunitat Valenciana i la regulació de la seua organització i funcionament.

 

**Article 2. Àmbit d****’aplicació i órgan competent**

1. Aquest decret s’aplica als serveis de comunicació audiovisual comercials, comunitaris sense ànim de lucre i públics, l’àmbit de cobertura dels quals no excedisca el de la Comunitat Valenciana, sense perjudici de la possible superació d’aquest àmbit territorial derivada dels desbordaments naturals del senyal o de la tecnologia de difusió que utilitzen. També serà aplicable a aquelles entitats prestadores de serveis de comunicació audiovisual el centre de producció i difusió principal de les quals estiga situat a la Comunitat Valenciana, i s’emeten en valencià o es dirigisquen, fonamentalment, a les ciutadanes i ciutadans de la Comunitat Valenciana.

2. Queden exclosos de l’àmbit d’aplicació d’aquest decret:

a) Les xarxes i serveis de comunicacions electróniques utilitzats per al transport i la difusió del senyal dels serveis de comunicació audiovisual, els seus recursos associats i els equips tècnics necessaris per a la recepció de la comunicació audiovisual.

b) Les persones físiques o jurídiques que únicament difonguen o transporten el senyal de programes audiovisuals la responsabilitat editorial del qual correspon a tercers. Sense perjudici de l’obligació de subministrar la informació que se’ls requerisca en l’exercici de les facultats d’inspecció i potestat sancionadora de l’órgan competent en matèria de comunicació audiovisual de la Generalitat.

c) Les comunicacions audiovisuals sense caràcter económic, a excepció dels serveis de comunicació audiovisual comunitaris sense ànim de lucre referits en aquest decret, i també els serveis que no constituïsquen mitjans de comunicació de masses, és a dir, que no estiguen destinats a una part significativa del públic i no tinguen un clar impacte sobre aquell, i en general qualssevol activitats que no competisquen per l’audiència, sempre que no utilitzen l’espectre radioelèctric.

d) Els llocs web de titularitat privada i els que tinguen per objecte un contingut audiovisual generat per usuaris privats.

3. De conformitat amb el que estableix l’article 56.3 de l’Estatut d’Autonomia de la Comunitat Valenciana i en l’article 5 de la Llei 1/2006, de 19 d’abril, de la Generalitat, del sector audiovisual, l’órgan competent en matèria de comunicació audiovisual de la Generalitat és el Consell de l’Audiovisual de la Comunitat Valenciana.

 

 

CAPÍTOL II. De la prestació dels serveis de comunicació   
 audiovisual de titularitat privada

 

**Article 3. La prestació dels serveis de comunicació audiovisual de titularitat privada**

De conformitat amb el que disposa la Llei 7/2010, bàsica, i en desenvolupament directe del nou règim jurídic que incorpora, l’inici de la prestació de serveis de comunicació audiovisual de titularitat privada en l’àmbit territorial de la Comunitat Valenciana, està subjecta:

a) Amb caràcter general, a una comunicació fefaent i prèvia a l’inici de l’activitat davant de l’órgan competent en matèria de comunicació audiovisual de la Generalitat.

b) A l’obtenció d’una llicència atorgada mitjançant concurs, en el cas que el servei de comunicació audiovisual es preste mitjançant ones hertzianes terrestres, respecte a aquelles freqüències o canals assignats a la Comunitat Valenciana pels diferents plans tècnics estatals de radiodifusió sonora i televisió.

 

 

Secció 1. De les comunicacions prèvies

 

**Article 4. La comunicació prèvia**

Quan, conformement amb l’article 3, apartat a, per a la prestació de serveis de comunicació audiovisual es requerisca únicament comunicació fefaent i prèvia a l’inici de l’activitat, aquesta comunicació haurà d’adreçar-se a l’órgan competent de la Generalitat en matèria de comunicació audiovisual, en la forma establida en l’article següent.

La prestació del servei podrà iniciar-se des del dia del registre de la comunicació prèvia en qualsevol dels llocs establits per a la presentació de sol·licituds, escrits i comunicacions en la Llei 39/2015, d’1 d’octubre, del Procediment Administratiu Comú de les Administracions Públiques.

 

**Article 5. Contingut de la comunicació prèvia**

La comunicació consistirà en una descripció, segons el model normalitzat que aprovarà l’órgan competent en matèria de comunicació audiovisual de la Generalitat, de la modalitat, de les característiques tècniques i continguts del servei de comunicació audiovisual a prestar, amb indicació de la data prevista per a l’inici de l’activitat i adjuntant la documentació acreditativa de la identitat i del domicili del prestador, i també una declaració responsable de no estar incurs en cap de les limitacions que, per raons d’ordre públic audiovisual, estableix l’article 26 de la Llei 7/2010, de 31 de març. La comunicació prèvia no atorgarà cap dret per a la realització d’activitats de comunicació audiovisual que implique l’ocupació de l’espectre radioelèctric, si no s’obté la corresponent afectació demanial.

 

**Article 6. Resolució sobre la comunicació prèvia**

1. Després de la recepció de la comunicació prèvia, l’órgan competent en matèria de comunicació audiovisual de la Generalitat comprovarà que la persona, o l’entitat, compleix els requisits per a ser prestadors del servei de comunicació audiovisual i que aporta tota la documentació exigida, i en aquest cas dictarà una resolució amb la qual es considerarà realitzada la comunicació i aquella quedarà inscrita en el Registre Autonómic de Serveis de Comunicació Audiovisual de la Comunitat Valenciana.

2. Si la documentació està incompleta, la persona interessada serà requerida perquè, en un termini de 10 dies, esmene la falta o aporte els documents preceptius, amb la indicació que, si així no ho fa, es dictarà una resolució que considerarà que ha desistit de la seua petició, la qual cosa determinarà la impossibilitat de continuar prestant el servei.

3. La comunicació prèvia no produirà efectes en els supósits establerts en l’apartat 2 de l’article 23 i en l’apartat 1 de l’article 26 de la Llei 7/2010, de 31 de març.

 

**Article 7. Veracitat de les dades comunicades**

1. Sense perjudici de la responsabilitat derivada, la inexactitud, falsedat o omissió essencial, en qualsevol dada, manifestació o document que s’aporte o incorpore a la comunicació prèvia, o la no presentació d’aquesta, determinarà la impossibilitat de continuar amb la prestació del servei de comunicació audiovisual des del moment en què es tinga constància de tals fets.

2. Qualsevol canvi o modificació que afecte les dades relatives al prestador o a les característiques del servei haurà de ser comunicat a l’órgan competent en matèria de comunicació audiovisual de la Generalitat, en el termini de 10 dies des que es produïsca, i caldrà aportar la documentació acreditativa corresponent.

3. Correspondrà a l’órgan competent en matèria de comunicació audiovisual de la Generalitat declarar conformes a la continuïtat del servei aquests canvis. Quan puguen existir dubtes s’incoarà un expedient contradictori en què es concedirà audiència a la persona interessada La resolució podrà determinar l’obligació de restituir la situació jurídica al moment previ a l’inici de l’activitat corresponent, i també la impossibilitat d’instar un nou procediment amb el mateix objecte durant un període màxim de dos anys.

 

**Article 8. Obligacions**

Els prestadors de serveis de comunicació audiovisual subjectes a un règim de comunicació prèvia estan obligats, a més del compliment de les obligacions establertes en la legislació bàsica estatal i en la legislació autonómica sobre comunicació audiovisual, al compliment dels compromisos reflectits en la comunicació prèvia, i també, si és el cas, dels compromisos d’autoregulació que s’hagen imposat i hagen sigut comunicats als usuaris o a l’órgan competent.

 

 

Secció 2. De les llicències

 

**Article 9. Concurs públic******[1]****

En desenvolupament estricte del que s’estableix en la normativa estatal bàsica, i el nou règim jurídic pel qual s’incorpora al nostre ordenament la Directiva Europea, les llicències per a la prestació de serveis de comunicació audiovisual per ones hertzianes terrestres s’atorgaran mitjançant concurs públic, de conformitat amb el que estableix la normativa bàsica estatal, la legislació autonómica vigent i aquest decret com a desenvolupament directe de la Llei 7/2010, i també la Llei 33/2003, de 3 de novembre, del patrimoni de les administracions públiques, i la resta de normativa vigent que s’aplique.

 

**Article 10. Convocatória**

1. Els concursos seran convocats per l’órgan competent en matèria de comunicació audiovisual de la Generalitat, que es publicarà en el Diari Oficial de la Generalitat Valenciana.

2. Les bases que regiran el procediment d’adjudicació seran aprovades per l’órgan competent en matèria de comunicació audiovisual de la Generalitat i hauran de contindre, almenys, els punts següents:

a) Llicències que hagen d’atorgar-se, àmbit de cobertura territorial i característiques tècniques.

b) Especificació, per a cada llicència, de les condicions de prestació del servei, amb indicació d’aquelles que tinguen la consideració d’essencials.

c) Requisits i capacitat jurídica necessaris per a obtindre les llicències i forma d’acreditar-los.

d) Termini i forma de presentació de les sol·licituds, el registre davant el qual podran presentar-se o els mitjans telemàtics admesos.

e) Model de sol·licitud i relació dels documents que han d’adjuntar-se.

f) Criteris de valoració de les sol·licituds i la seua ponderació, amb determinació dels barems aplicables.

g) Garanties que, si és el cas, hagen de constituir-se per a respondre de la solvència de les ofertes contingudes en les sol·licituds, i també les formes o modalitats que puguen adoptar.

h) Composició de la comissió de valoració.

 

**Article 11. Presentació de proposicions**

1. Les persones naturals o jurídiques interessades presentaran les seues proposicions dins del termini fixat en les bases del concurs, que no serà inferior a 30 dies des de la publicació de la convocatória, i portaran, adjunta, la documentació administrativa i tècnica que s’hi indique.

2. Les sol·licituds es faran de forma individualitzada per a cada una de les llicències a què s’opte d’acord amb un model normalitzat de sol·licitud que haurà d’incloure’s en la convocatória com a annex. Quan s’opte a més d’una de les llicències disponibles, es podrà presentar una sola vegada la documentació acreditativa dels requisits i de la capacitat jurídica per a prendre part en el concurs, esmentant expressament que s’acull a aquesta facultat en totes les altres ofertes i indicant en quina d’elles s’ha inclós tal documentació.

3. En els termes que establisquen les bases del concurs, les persones interessades podran substituir, per una declaració responsable, l’aportació de la documentació acreditativa de no estar incurses en les limitacions que, per raons d’ordre públic i de manteniment del pluralisme en el mercat audiovisual, disposa la normativa bàsica. No obstant aixó, l’órgan convocant podrà comprovar la veracitat de les manifestacions contingudes en la declaració responsable en qualsevol moment del procediment i per tots els mitjans de prova possibles.

4. De conformitat amb el que estableix l’article 69.4 de la Llei 39/2015, d’1 d’octubre, del procediment administratiu comú de les administracions públiques, la inexactitud, la falsedat o l’omissió, de caràcter essencial, de qualsevol dada o informació que s’incorpore a una declaració responsable o a una comunicació, o la no presentació davant de l’administració competent de la declaració responsable, la documentació que siga requerida, si és el cas, per a acreditar el compliment d’alló que s’ha declarat, o la comunicació, determinarà la impossibilitat de continuar amb l’exercici del dret o activitat afectada des del moment que es tinga constància de tals fets, sense perjudici de les responsabilitats penals, civils o administratives que se’n deriven.

 

**Article 12. Criteris de valoració**

1. Per a decidir sobre l’atorgament de les llicències caldrà ajustar-se als criteris de valoració establerts en les bases de les convocatóries, que, com a mínim, hauran d’arreplegar els següents:

a) Les característiques de la programació oferida.

b) Les característiques tècniques i operatives del projecte.

c) La viabilitat económica i estructural del projecte.

d) La contribució a la pluralitat de l’oferta de prestadors de serveis de comunicació audiovisual.

e) El foment dels valors culturals, histórics i socials de la Comunitat Valenciana.

f) La utilització del valencià d’acord amb el que estableix la Llei 4/1983, de 23 de novembre, d’ús i ensenyament del valencià.

g) El foment al desenvolupament del sector audiovisual a la Comunitat Valenciana.

h) El respecte a la pluralitat, a la diversitat, a la discapacitat, a la igualtat, als drets dels menors i a la no-discriminació de les minories, respectant el principi de transversalitat de gènere.

2. En el supósit establert en l’apartat 3 de l’article 28 de la Llei 7/2010, de 31 de març, haurà d’incloure’s en les bases de la convocatória, a més dels criteris anteriors, la valoració de l’experiència de les empreses concurrents, de la seua solvència i dels mitjans amb què compten per a l’explotació de la llicència.

 

**Article 13. Comissió de valoració**

1. L’órgan competent en matèria de comunicació audiovisual de la Generalitat serà assistit per una comissió de valoració, que serà l’órgan competent per a avaluar les sol·licituds de participació en els concursos per a l’atorgament d’aquestes llicències i formular les corresponents propostes d’adjudicació, de conformitat amb els criteris establerts en les bases de les convocatóries.

2. La comissió de valoració estarà composta per un màxim de 7 i un mínim de 5 persones designades per l’órgan convocant, entre les quals haurà d’haver-hi:

- Una que exercirà la Presidència.

- Una, amb titulació de llicenciatura o grau en Dret i funcionària, que exercirà la Secretaria.

- Una pertanyent al cos funcionarial de l’Advocacia de la Generalitat, a proposta d’aquesta.

- Una pertanyent al cos funcionarial superior d’Intervenció i Auditoria de la Generalitat, a proposta d’aquesta.

- Una persona funcionària adscrita al cos superior tècnic d’enginyeria de telecomunicació o al de gestió en enginyeria tècnica de telecomunicacions de l’administració de la Generalitat, a proposta de l’órgan convocant i de l’órgan amb competències en matèria d’infraestructures i xarxes de telecomunicació.

3. La comissió de valoració es regirà per les normes aplicables als órgans col·legiats, establertes en la Llei 40/2015, d’1 d’octubre, de règim jurídic del sector públic.

 

**Article 14. Examen de la documentació administrativa**

1. La comissió de valoració examinarà la documentació acreditativa dels requisits i la capacitat jurídica de les persones licitadores, i, si apreciara l’existència de defectes o omissions esmenables, requerirà a la persona interessada perquè, en el termini de 10 dies, esmene les deficiències o aporte els documents preceptius, amb la indicació que, si així no ho fa, es considerarà que ha desistit de la seua sol·licitud.

2. Una vegada haja expirat el termini per a la presentació de proposicions i, si és el cas, per a l’esmena de deficiències, mitjançant un acord de la comissió de valoració es resoldrà l’exclusió del concurs de les empreses que no hagen acreditat les condicions d’aptitud necessàries per a ser titulars de llicències de comunicació audiovisual.

3. Els actes d’exclusió de la comissió de valoració seran recurribles en alçada davant de l’órgan convocant.

 

**Article 15. Valoració de les ofertes i proposta d****’adjudicació**

1. La comissió de valoració analitzarà les ofertes presentades i formularà la corresponent proposta d’atorgament de cada una de les llicències, una vegada aplicats els criteris ponderats per a efectuar la selecció de les persones adjudicatàries.

2. A fi de poder valorar adequadament les ofertes, la comissió de valoració podrà requerir, en qualsevol moment del procés, l’assistència de personal assessor extern, que podrà assistir, amb veu peró sense vot, a les reunions; i també demanar els informes tècnics que considere convenients.

3. Una vegada formulada la proposta d’atorgament de llicències, i abans de la seua elevació a l’órgan convocant, la Comissió de valoració requerirà la presentació, en el termini de 10 dies, de la documentació justificativa de trobar-se al corrent en el compliment de les seues obligacions tributàries i amb la Seguretat Social i qualssevol altres documents que es determinen en les bases del concurs que no hagen sigut aportats amb anterioritat.

4. Transcorregut aqueix termini sense que s’hagen acreditat els requisits per a ser titular de la llicència, es proposarà l’atorgament de la llicència a la següent oferta licitadora que tinga major puntuació, sempre que aixó fóra possible, i se li concedirà el termini assenyalat en l’apartat anterior perquè aporte la documentació.

 

**Article 16. Atorgament de les llicències**

1. Una volta superat el tràmit anterior, la comissió de valoració elevarà la corresponent proposta d’adjudicació a l’órgan competent en matèria de comunicació audiovisual de la Generalitat.

2. El concurs podrà declarar-se totalment o parcialment desert quan cap de les sol·licituds presentades complisca els requisits exigits o supere la puntuació mínima per a l’adjudicació de llicències.

3. El termini per a resoldre serà de sis mesos. Transcorregut aquest termini sense que s’haja notificat resolució expressa, les persones interessades podran entendre desestimades les seues sol·licituds.

4. La resolució que pose fi a un concurs es publicarà en el Diari Oficial de la Generalitat Valenciana i contindrà la relació de llicències atorgades, concretant, com a mínim, les condicions que tinguen el caràcter d’essencials en cada una d’aquelles. Farà constar també, de manera expressa, la desestimació de la resta de sol·licituds.

 

**Article 17. Concessió d****’ús privatiu del domini públic radioelèctric i formalització de la llicència**

1. L’adjudicació de les llicències comporta la concessió de l’ús privatiu del domini públic radioelèctric, en els termes establerts per la planificació i la legislació estatal.

2. Després de l’adjudicació, es procedirà a la formalització de la llicència en document administratiu al qual s’incorporaran els compromisos assumits en la sol·licitud de participació en el concurs i que van servir de base per a atorgar aquesta, i s’autoritzarà la posada en servei.

3. La llicència no eximeix al seu titular de sotmetre’s, amb caràcter previ a l’inici de les emissions, als actes d’aprovació o control d’instal·lacions que establisca, si és el cas, la legislació reguladora del domini públic radioelèctric.

 

**Article 18. Vigència, renovació, extinció i revocació de les llicències**

1. Les llicències per a la prestació de serveis de comunicació audiovisual seran atorgades per un termini de quinze anys.

2. Les successives renovacions de les llicències seran automàtiques, i pel mateix termini estipulat inicialment per al seu gaudi, de conformitat amb les condicions establertes en la normativa bàsica estatal, la normativa autonómica i la resta de normativa vigent susceptible d’aplicació.

3. Amb una antelació mínima de sis mesos a la finalització del termini de vigència de la corresponent llicència, l’órgan competent en matèria de comunicació audiovisual de la Generalitat comprovarà que concorren les condicions exigides en l’apartat 2 de l’article 28 de la Llei 7/2010, de 31 de març, per a la seua renovació automàtica, i procedirà a la liquidació de la taxa corresponent.

4. No es produirà la renovació automàtica de les llicències, en els casos establerts en l’article 28.3 de la Llei 7/2010, de 31 de març, general de la comunicació audiovisual, i, a més, en els casos següents:

a) Si, com resultat de les comprovacions efectuades, no quedara acreditat el compliment de les condicions exigides. En aquest cas, es declararà motivadament que no escau la renovació, després de la incoació d’un expedient contradictori en què es concedisca audiència a les persones interessades.

b) Si, iniciat el procediment de comprovació, aquest es paralitzara per qualsevol causa imputable a les persones interessades, inclosa la falta d’aportació de les dades, les declaracions o la documentació que resultara necessària per a acreditar el compliment de les condicions de renovació requerides.

c) Si no s’haguera fet efectiu el pagament de la taxa corresponent.

5. Les llicències s’extingiran per les causes establertes en l’article 30 de la Llei 7/2010, de 31 de març, general de la comunicació audiovisual i en la resta de normativa vigent susceptible d’aplicació.

6. Les llicències podran ser revocades, amb audiència prèvia a les entitats interessades, per alguna de les causes següents:

a) La no obtenció de l’autorització de posada en servei en un termini de dos anys a comptar des de l’endemà de la notificació de l’aprovació del projecte tècnic o de qualsevol de les seues modificacions, per causa imputable a l’entitat o a les entitats interessades

b) L’incompliment de les obligacions que es detallen en l’article següent, després de la tramitació de l’oportú procediment de revocació.

7. La revocació serà notificada i publicada en el Diari Oficial de la Generalitat Valenciana i comunicada, si és el cas, a l’Administració General de l’Estat, als efectes de cancel·lació de la reserva provisional de freqüència i/o d’extinció del títol habilitant per a l’ús del domini públic radioelèctric.

8. L’entitat o entitats la llicència de les quals haja sigut revocada d’acord amb el que estableix aquest article, no podran sol·licitar-ne una de nova en un termini de dotze mesos des de la notificació de la resolució de revocació.

 

**Article 19. Obligacions de les persones titulars de les llicències**

La persona titular d’una llicència per a prestar serveis de comunicació audiovisual està obligada al compliment de les condicions d’aquesta. Es considerarà condició de caràcter essencial d’una llicència el compliment, en tot cas, de les obligacions següents:

a) Respectar les obligacions establertes en la legislació bàsica estatal i autonómica, i en el present decret.

b) Complir amb les característiques tècniques de la llicència (localització, potència, freqüència i la resta de requisits tècnics autoritzats), i també mantindre i perfeccionar la qualitat tècnica dels equips.

c) Garantir la prestació continuada del servei, de conformitat amb les condicions i els compromisos assumits en la sol·licitud de participació en el concurs corresponent i que van servir de base per a atorgar la llicència. Excepte per causes provades de força major, la prestació del servei no podrà ser interrompuda sense autorització prèvia de l’órgan competent en matèria de comunicació audiovisual de la Generalitat.

d) Difondre gratuïtament, citant la seua procedència, els comunicats, notes o avisos d’interés públic que, excepcionalment, i de conformitat amb el que estableix l’article 19 de la Llei 1/2006, de 19 d’abril, de la Generalitat, del sector audiovisual, li siguen remesos pels órgans de govern de les administracions públiques.

e) Complir l’horari mínim d’emissió a què s’haja compromés el prestador en la seua sol·licitud de participació en el corresponent concurs.

f) Conservar gravades, durant sis mesos, totes les emissions realitzades.

g) Facilitar l’accés a la documentació, a les instal·lacions i als equips al personal adscrit a l’órgan competent en matèria de comunicació audiovisual de la Generalitat, a fi de poder exercir les facultats d’inspecció i control establertes en l’article 47 de la Llei 1/2006, de 19 d’abril, de la Generalitat, del sector audiovisual.

h) Quan es tracte de serveis prestats per una societat mercantil, elaborar, en els trenta dies següents a la finalització de cada exercici, una memória que reflectisca la situació economicofinancera de l’empresa i el resultat de l’exercici, que podrà ser requerida per l’Administració.

i) En el cas de les persones titulars de llicències per a la prestació de serveis de comunicació audiovisual televisius de cobertura autonómica, presentar, abans del 15 de desembre de cada any, una memória sobre el compliment de les obligacions relatives a l’accessibilitat de les persones amb diversitat funcional a la comunicació audiovisual, en els termes que estableix la legislació bàsica estatal.

j) Facilitar les comprovacions que haja de dur a terme l’órgan competent en matèria de comunicació audiovisual de la Generalitat a fi de verificar el compliment de les condicions de la prestació del servei, i posar a la seua disposició qualsevol informació que se li sol·licite en relació amb aquesta prestació.

k) Disposar d’un lloc web on figuren actualitzades les dades següents:

1. El nom del prestador del servei o, si és el cas, la seua denominació social, i el dels seus accionistes.

2. La seua adreça d’establiment, correu electrónic i altres mitjans per a establir una comunicació directa i ràpida.

3. Les dades relatives a la llicència i a l’órgan competent que la va atorgar.

4. La identificació dels altres serveis vinculats al sector de la comunicació que controla o dels que és propietària.

5. Una menció al departament competent en matèria de serveis de comunicació audiovisual i un enllaç a l’apartat corresponent de la pàgina web corporativa de l’Administració autonómica.

l) Informar a l’órgan competent en matèria de comunicació audiovisual de la Generalitat sobre qualsevol dada que afecte els serveis prestats o a prestar, o als continguts d’aquests, en especial qualsevol acord que puga subscriure’s entre prestadors de serveis de comunicació audiovisual, en el termini de 10 dies des que es coneguen les dades o es firmen els acords, sense perjudici del que disposa l’article següent.

m) Qualsevol altra que s’establisca en les bases del corresponent concurs, en el document administratiu de la llicència o en aquest decret.

 

**Article 20. Modificació de les llicències**

1. A instància de la persona titular de la llicència corresponent, i per raons justificades com cal, l’órgan competent en matèria de comunicació audiovisual de la Generalitat podrà modificar les condicions de prestació del servei que no tinguen el caràcter d’essencials, d’acord amb el que estableix article 19 d’aquest decret, d’acord amb les bases de la convocatória.

2. L’órgan competent en matèria de comunicació audiovisual de la Generalitat podrà modificar d’ofici les condicions essencials de les llicències, quan l’Administració General de l’Estat varie les característiques tècniques de l’emissió corresponents a aquestes, per raons del servei motivades com cal, o com a conseqüència de l’aprovació d’un nou pla tècnic nacional.

3. Qualsevol modificació de les condicions de la llicència donarà lloc a la formalització de la corresponent modificació del document administratiu d’aquesta, fent constar expressament els canvis produïts.

 

**Article 21. Projecte tècnic i inspecció d****’instal·lacions**

1. Amb caràcter previ a la utilització del domini públic radioelèctric, les persones titulars de llicències presentaran, de conformitat amb el que estableix la normativa estatal aplicable, un projecte tècnic. Una vegada aprovat per l’órgan competent de l’Administració General de l’Estat, serà necessària la inspecció o el reconeixement de les instal·lacions per aquesta Administració a fi de comprovar que s’ajusten a les condicions autoritzades prèviament.

2. A tals efectes, el projecte tècnic i la sol·licitud de posada en servei, i també la resta de tràmits derivats d’aquests, es tramitaran d’acord amb el que estableix la normativa vigent de caràcter estatal i autonómica, i la que, si és el cas, es dicte en desplegament d’aquest decret.

3. La persona titular d’una llicència no podrà iniciar les emissions regulars fins que li siga autoritzada la posada en servei. En tot cas, prèviament a l’inici de l’activitat, haurà de comunicar la data d’inici de les emissions.

 

**Article 22. Emissions en cadena**

1. Quan la persona titular d’una llicència de comunicació audiovisual decidisca emetre una part de la seua programació en cadena haurà de comunicar-ho amb caràcter previ a l’órgan competent en matèria de comunicació audiovisual de la Generalitat.

2. El dret d’emissió en cadena s’entén sense perjudici de les obligacions a què puga estar subjecte cada una de las persones titulars en virtut de les propostes presentades i les llicències atorgades i, en tot cas, haurà d’ajustar-se al que estableix l’article 22 de la Llei 7/2010, de 31 de març.

 

**Article 23. Negocis jurídics**

1. Les llicències regulades en aquest capítol podran ser objecte de negocis jurídics, que s’ajustaran al que estableix la Llei 7/2010, de 31 de març, i requeriran autorització de l’órgan competent en matèria de comunicació audiovisual de la Generalitat.

2. Aquesta autorització només podrà ser denegada quan la persona física o jurídica sol·licitant no acredite el compliment de totes les condicions establertes legalment per a la seua obtenció o no se subrogue en les obligacions de l’anterior persona titular.

3. La sol·licitud d’autorització es presentarà i serà tramitada en un termini màxim de 6 mesos, d’acord amb els requisits i al procediment establerts en la normativa de desplegament d’aquest decret.

4. En tot cas, haurà de quedar garantit el pluralisme i la lliure concurrència, amb l’objecte de previndre situacions de concentració de mitjans i abús de posició dominant, d’acord amb el que estableix la normativa vigent.

 

 

CAPÍTOL III. Els serveis de comunicació audiovisual   
 comunitaris sense ànim de lucre

 

**Article 24. La prestació de serveis de comunicació audiovisual comunitaris sense ànim de lucre**

1. Les entitats privades que tinguen la consideració legal d’entitats sense ànim de lucre podran prestar, a la Comunitat Valenciana, serveis de comunicació audiovisual comunitaris d’aquesta naturalesa, per a atendre les necessitats socials, educatives, culturals i de comunicació específiques de comunitats i grups socials, i també per a fomentar la participació ciutadana i la vertebració del teixit associatiu, en les condicions establertes en aquest decret i en la normativa vigent.

2. Tots els continguts s’emetran en obert i sense cap tipus de comunicació audiovisual comercial.

3. La prestació d’aquests serveis, quan es realitze mitjançant ones terrestres, requereix llicència prèvia atorgada per l’órgan competent en matèria de comunicació audiovisual de la Generalitat, mitjançant concurs públic tramitat amb subjecció al que estableix el capítol anterior en què resulte compatible amb el seu caràcter no lucratiu, de conformitat amb les freqüències disponibles que corresponguen a la Comunitat Valenciana o amb freqüències específiques del domini públic radioelèctric habilitades per a la prestació d’aquests serveis que assigne l’Administració General de l’Estat.

4. Les llicències s’atorgaran per un termini de quinze anys i podran ser renovades segons el que estableix l’article 18.

5. Les persones titulars de les llicències a què es refereix aquest article estan subjectes a les obligacions establertes en l’article 19 que siguen compatibles amb la naturalesa d’aquest tipus de serveis de comunicació audiovisual.

 

**Article 25. Avaluació de la gestió financera**

1. Les entitats privades prestadores dels serveis de comunicació audiovisual comunitaris sense ànim de lucre hauran de justificar la procedència dels seus fons; el desglossament de despeses i ingressos, si n’hi ha, i el pagament de tots els drets, cànons o taxes que es deriven de la seua activitat, mitjançant la presentació anual, abans del dia 30 de juny de l’any següent al del corresponent exercici, d’una memória d’activitats i d’una memória económica.

Una vegada examinades aquestes memóries per l’órgan competent de la Generalitat en matèria de comunicació audiovisual, i comprovada la seua adequació formal a la normativa vigent, es procedirà al seu depósit en el Registre Autonómic de Prestadors de Serveis.

2. Excepte autorització prèvia expressa de l’órgan competent de la Generalitat en matèria de comunicació audiovisual, les despeses d’explotació anuals no podran superar els 100.000 euros en el cas dels serveis de naturalesa televisiva i els 50.000 euros en el cas dels serveis radiofónics.

 

 

CAPÍTOL IV. Dels serveis públics de comunicació audiovisual

 

Secció 1. Disposicions comunes

 

**Article 26. El servei públic de comunicació audiovisual**

1. El servei públic de comunicació audiovisual d’àmbit autonómic es regeix pel que disposa la Llei 6/2016, de 15 de juliol, del servei públic de radiodifusió i televisió d’àmbit autonómic, de titularitat de la Generalitat, i normes que la despleguen, i també per aquest decret en alló que siga aplicable.

2. El servei públic de comunicació audiovisual d’àmbit local consisteix en la prestació de serveis d’aquesta naturalesa per part de les entitats locals, ha de realitzar-se d’acord amb els principis, objectius, obligacions, procediments i límits establerts en el títol IV de la Llei 7/2010, de 31 de març, general de comunicació audiovisual, en la Llei 1/2006, de 19 d’abril, de la Generalitat, del sector audiovisual i en la normativa de desplegament, sense perjudici del que estableix la legislació de règim local.

3. El procediment per a l’establiment del servei públic radiofónic i de televisió digital per repetidors terrestres serà el que es regula en aquest capítol.

 

 

Secció 2. El servei públic d’àmbit local

 

**Article 27. Acord per a la prestació de servei públic local**

Els órgans de govern de les entitats locals podran acordar la prestació de serveis de comunicació audiovisual. La prestació d’aquest servei suposa que aquestes, amb independència del mode de gestió, assumeixen la responsabilitat en la definició dels programes i continguts emesos en el compliment de la funció de servei públic.

 

**Article 28. Control de la prestació del servei públic**

Correspon a l’órgan competent de la Generalitat en matèria de comunicació audiovisual i als órgans de govern local, cada un en el seu respectiu àmbit de competències, el control de la gestió i del compliment de la funció de servei públic pels prestadors d’aquest servei.

 

**Article 29. Modes de gestió**

1. Les entitats locals determinaran, d’acord amb principis de sostenibilitat i eficiència, els modes de gestió dels serveis públics de comunicació audiovisual que acorden, d’entre els establerts en la legislació de règim local.

2. En tot cas, no podran gestionar de manera indirecta el servei públic de comunicació audiovisual les persones físiques o jurídiques que no complisquen els requisits per a ser prestadores d’un servei de comunicació audiovisual o incórreguen en alguna de les prohibicions establertes en la normativa vigent de comunicació audiovisual.

 

**Article 30. Habilitació per a la prestació del servei**

La prestació del servei públic de comunicació audiovisual d’àmbit local estarà condicionada a l’atorgament previ d’una habilitació per l’órgan competent en matèria de comunicació audiovisual de la Generalitat, en exercici de les funcions de control de la missió de servei públic que la Llei 7/2010, de 31 de març, atribueix a l’autoritat audiovisual d’àmbit autonómic.

 

**Article 31. Sol·licitud d****’habilitació**

Acordada la prestació del servei públic de comunicació audiovisual radiofónic mitjançant ones terrestres en l’àmbit local o la prestació del servei públic de televisió digital terrestre en la demarcació corresponent, l’entitat o les entitats locals de la demarcació que hagen constituït el consorci, hauran de sol·licitar l’habilitació a l’órgan competent de la Generalitat en matèria de comunicació audiovisual. En el cas de les entitats locals d’una demarcació de TDT, podran delegar en el consorci que els represente als efectes de tramitació i notificacions, aportant la documentació següent:

a) Certificació de l’acta de la sessió plenària de l’órgan o órgans de govern municipal acordant la prestació del servei.

b) Pressupost anual, ordinari o especial, amb que seran ateses les despeses corrents i d’inversió que cal per al funcionament de l’emissora.

c) Projecte de viabilitat económica que contemple costs, previsió i calendari d’inversions i el seu finançament, i també informe de la intervenció municipal sobre aqueixos aspectes.

d) Forma prevista de gestió del servei i projecte de reglament intern d’aquest.

e) Programació a desenvolupar per l’emissora, determinant l’horari d’emissió i el percentatge de programació destinat a espais de caràcter local, educatiu i sociocultural.

f) Determinació del nombre d’hores de programació en valencià, que no podrà ser inferior a un 70 % del temps total d’emissió, a excepció dels territoris de predomini lingüístic castellà, de conformitat amb la classificació realitzada en l’article 36 de la Llei 4/1983, de 23 de novembre, d’ús i ensenyament del valencià, peró sempre amb subjecció al que estableix l’article 26 de la mencionada norma.

g) Pla de la situació establerta per al centre emissor, amb indicació de la seua cota i de les seues coordenades geogràfiques. Ubicació dels estudis.

h) Població actual censada en el terme o termes municipals.

i) Qualsevol altra documentació que es crega oportú d’aportar.

 

**Article 32. Procediment d****’habilitació**

1. Rebuda la sol·licitud d’habilitació i la resta de documents relacionats en l’article anterior, l’órgan competent en matèria de comunicació audiovisual de la Generalitat, quant a les emissores de radiodifusió, sol·licitarà, a l’Administració de l’Estat, la reserva de freqüència, potència i la resta de característiques tècniques de l’emissora, o, si és el cas, la declaració de no viabilitat d’aquesta per causes tècniques. Per a aixó, aportarà la documentació assenyalada en les lletres g i h de l’article anterior. Una vegada notificada la resolució de l’órgan competent de l’Administració General de l’Estat acordant la reserva de freqüència i indicant la potència i les altres característiques tècniques a què haurà d’ajustar-se la instal·lació de l’emissora, l’órgan competent en matèria de comunicació audiovisual de la Generalitat, en el termini de dos mesos, tenint en compte la viabilitat tècnica i económica de l’emissora, l’interés públic i social que comportaria el funcionament d’aquesta i l’observança dels altres requisits establerts en la legislació vigent, resoldrà sobre la reserva provisional de freqüència i l’habilitació provisional o la denegació de la sol·licitud.

2. Rebuda la sol·licitud d’habilitació i la resta de documents relacionats en l’article anterior, l’órgan competent en matèria de comunicació audiovisual de la Generalitat quant a les emissores de televisió digital terrestre, resoldrà, en el termini de dos mesos, sobre l’habilitació provisional o la denegació de la sol·licitud, tenint en compte la viabilitat tècnica i económica de l’emissora, l’interés públic i social que comportaria el funcionament d’aquesta i l’observança dels altres requisits establerts en la legislació vigent.

3. Amb caràcter previ a la utilització del domini públic radioelèctric, l’entitat o entitats locals presentaran, una vegada notificades les anteriors resolucions i de conformitat amb el que estableix la normativa estatal aplicable, un projecte tècnic. Una vegada aprovat per l’órgan competent de l’Administració General de l’Estat, serà necessària la inspecció o el reconeixement de les instal·lacions per aquesta Administració a fi de comprovar que s’ajusten a les condicions autoritzades prèviament.

4. A aquests efectes, el projecte tècnic i la sol·licitud de posada en servei, i també la resta de tràmits derivats d’aquests, es tramitaran d’acord amb el que estableix la normativa vigent de caràcter estatal i autonómica, i la que, si és el cas, es dicte en desplegament d’aquest decret.

5. L’órgan competent en matèria de comunicació audiovisual de la Generalitat, a la vista de tot alló que s’ha fet, resoldrà sobre l’habilitació definitiva per a la prestació del servei públic, procedint a la seua publicació i inscripció en el Registre Autonómic de Prestadors de Serveis de Comunicació Audiovisual.

6. En tot cas, l’entitat habilitada haurà de comunicar, amb antelació, a l’órgan competent en matèria de comunicació audiovisual de la Generalitat, la data d’inici de les emissions.

 

**Article 33. Vigència, modificació, revocació i extinció de l****’habilitació**

1. Les habilitacions per a la prestació del servei públic de comunicació audiovisual d’àmbit local s’atorgaran amb caràcter indefinit.

2. Una vegada iniciada la prestació del servei de comunicació audiovisual, qualsevol variació de les condicions descrites en la memória explicativa haurà de ser comunicada a l’órgan competent en matèria de comunicació audiovisual de la Generalitat, en el termini de 20 dies.

3. Les habilitacions atorgades seran objecte de modificació quan canvien les condicions o circumstàncies de la prestació del servei, o quan l’Administració General de l’Estat varie les característiques tècniques de l’emissió, per raons motivades com cal o com a conseqüència de l’aprovació d’un nou projecte tècnic.

4. Les habilitacions podran ser revocades, amb audiència prèvia a les entitats interessades, per alguna de les causes següents:

a) La no obtenció de l’autorització de posada en servei en un termini de dos anys a comptar de l’endemà de la notificació de l’aprovació del projecte tècnic o de qualsevol de les seues modificacions, per causa imputable a l’entitat o entitats interessades.

b) L’incompliment de les obligacions establertes en l’article següent.

c) La inobservança dels requeriments per a complir la legislació vigent que realitze l’órgan competent en matèria de comunicació audiovisual de la Generalitat, conformement amb el règim d’inspecció i sancionador, i també el que estableix l’apartat 2 de l’article següent.

5. La revocació serà notificada i publicada en el Diari Oficial de la Generalitat Valenciana i comunicada, si és el cas, a l’Administració General de l’Estat als efectes de cancel·lació de la reserva provisional de freqüència i/o d’extinció del títol habilitant per a l’ús del domini públic radioelèctric.

6. L’entitat o entitats l’habilitació de les quals haja sigut revocada d’acord amb el que estableix l’apartat 4.a no podran sol·licitar-ne una de nova en un termini de dotze mesos des de la notificació de la resolució de revocació.

7. Les llicències s’extingiran per les causes establertes en l’article 30 de la Llei 7/2010, de 31 de març, general de la comunicació audiovisual, i en la resta de normativa vigent susceptible d’aplicació.

8. Les titulars d’una habilitació podran renunciar a ella en qualsevol moment, i en aquest cas serà declarada la seua extinció per l’órgan competent en matèria de comunicació audiovisual de la Generalitat.

 

**Article 34. Obligacions**

1. La prestació del servei públic de comunicació audiovisual d’àmbit local estarà subjecta a les obligacions següents:

a) Identificar i seleccionar, per part dels órgans de govern de les entitats locals, els continguts de servei públic, i el control efectiu de la gestió i del compliment de la missió de servei públic.

b) Integrar en la programació emesa un 70 % de continguts de producció própia i temàtica local, educativa o sociocultural específica.

c) Garantir la participació dels grups socials i polítics més representatius dins del corresponent àmbit territorial, i també de les entitats sense ànim de lucre d’aquest àmbit, en la prestació del servei públic de comunicació audiovisual d’àmbit local.

d) Complir amb el que disposa la legislació electoral i normes complementàries que s’apliquen, respecte al tractament publicitari electoral.

e) Finançar el servei públic de comunicació audiovisual d’àmbit local, de conformitat amb el que estableix el text refós de la Llei d’hisendes locals, aprovat per Reial decret legislatiu 2/2004, de 5 de març, i també mitjançant ingressos comercials propis.

f) Elaborar en el primer mes de cada exercici un informe acreditatiu de l’existència de partides pressupostàries suficients per a cobrir aqueix any les despeses del servei, que podrà ser requerit per l’órgan competent en matèria de comunicació audiovisual de la Generalitat.

g) Complir amb les obligacions establertes en les lletres a, b, d, f, g, j, k, i l de l’article 19 del present decret.

2. L’órgan competent en matèria de comunicació audiovisual de la Generalitat vetlarà pel compliment d’aquestes obligacions, per a la qual cosa oferirà a les entitats locals l’assessorament necessari.

Davant de qualsevol incompliment, es requerirà a les entitats habilitades l’adequació del servei al que disposa aquest article, i es proposaran, si s’escau, mesures correctores concretes.

 

**Article 35. Servei públic de comunicació audiovisual de les universitats públiques**

1. D’acord amb el que disposa la Llei 7/2010, de 31 de març, general de la comunicació audiovisual, les universitats públiques podran acordar la prestació de serveis de comunicació audiovisual. La prestació d’aquest servei suposa que aquestes, amb independència del mode de gestió, assumeixen la responsabilitat en la definició dels programes i continguts emesos en el compliment de la funció de servei públic.

2. Sense perjudici del que disposa la normativa universitària, el seu règim de funcionament, control, procediment d'habilitació, obligacions, vigència, modificació i extinció serà el que estableix aquest decret. ****[2]****

 

 

CAPÍTOL V. Inspecció i règim sancionador

 

Secció 1. Facultats d’inspecció

 

**Article 36. Facultats d****’inspecció i control**

1. Sense perjudici de les competències de l’Administració General de l’Estat, correspon a l’órgan competent en matèria de comunicació audiovisual de la Generalitat, la inspecció dels serveis de comunicació audiovisual compresos en l’àmbit d’aplicació de la legislació autonómica i d’aquest decret, que podrà donar lloc a l’obertura dels corresponents expedients sancionadors.

2. La inspecció comprendrà la totalitat dels serveis de comunicació audiovisual sobre els quals tinga competència la Generalitat, i comprendrà la verificació dels continguts, de les condicions i de la forma en què es produïsca l’emissió i/o la recepció dels serveis, i, en general, del compliment de les obligacions legals i dels compromisos assumits pels prestadors.

 

**Article 37. Exercici de la funció inspectora**

1. La funció d’inspecció s’exercirà sota la direcció del personal adscrit a l’órgan competent de la Generalitat en matèria de comunicació audiovisual.

2. Aquest personal, en l’exercici de les seues funcions, de conformitat amb el que estableix l’article 53.1 de la Llei 1/2006, de 19 d’abril, de la Generalitat, del sector audiovisual, tindrà la consideració d’autoritat pública i actuarà proveït de la credencial acreditativa de la seua condició.

 

**Article 38. Actuacions d****’inspecció**

1. El personal inspector realitzarà les comprovacions, constatacions, mesures, anàlisi, controls o proves necessàries per a l’exercici de les seues facultats.

2. En l’exercici de la funció inspectora es podrà requerir als prestadors de serveis de comunicació audiovisual perquè faciliten qualsevol informació en relació amb la prestació del servei que es considere necessària. 

3. Les actuacions realitzades es reflectiran en una acta, que tindrà valor probatori respecte als fets constatats en aquesta, sense perjudici de les proves que, en defensa dels seus interessos, puguen assenyalar o aportar les persones interessades, amb el contingut següent mínim:

a) Lloc, data i hora de la inspecció.

b) Identificació de la persona o persones que realitzen l’activitat inspectora.

c) Nom, cognoms, document nacional d’identitat i el caràcter de la persona o persones que atenen les actuacions inspectores, si és el cas.

d) Nom, cognoms o raó social i número o codi d’identificació fiscal de la persona física o jurídica inspeccionada, quan aixó puga constatar-se.

e) Relació inicial de les dades, fets o incompliments detectats o constatats, amb especificació de les circumstàncies corresponents.

f) Mitjans o equipaments utilitzats per a constatar els fets o les dades, o per a prendre les mesures que s’hi reflectisquen.

g) Altres diligències practicades en el transcurs de la inspecció, si és procedent.

h) Si és el cas, manifestacions de la persona que atén l’actuació inspectora, degudament firmades.

i) Firma de la persona o persones que realitzen l’activitat inspectora.

 

**Article 39. Col·laboració administrativa**

1. La funció inspectora es durà a terme, quan siga necessari, en col·laboració amb els serveis tècnics del ministeri competent en matèria control de l’espectre radioelèctric.

2. L’órgan competent en matèria de comunicació audiovisual de la Generalitat, i també el personal acreditat per a l’exercici de la funció inspectora, podran demanar la col·laboració de qualsevol cos de seguretat de l’Estat, de la Policia Autonómica o de la Policia Local en suport de la seua actuació.

3. Quan siga necessari per a la identificació de les persones presumptament responsables i per a l’exigència de responsabilitats, l’órgan competent en matèria de comunicació audiovisual de la Generalitat requerirà la col·laboració d’altres órgans de l’Administració de la Generalitat, de les administracions locals en el terme de la qual s’exercisquen les activitats, i també de totes les institucions i organismes que siga necessari.

 

 

Secció 2. Règim sancionador

 

**Article 40. Potestat sancionadora**

1. L’órgan competent en matèria de comunicació audiovisual de la Generalitat exercirà la potestat sancionadora en relació amb els serveis de comunicació audiovisual compresos en l’àmbit d’aplicació d’aquest decret, d’acord amb les infraccions i sancions tipificades en la legislació bàsica estatal i en l’autonómica de desenvolupament.

2. El procediment sancionador es regirà pel que estableix la legislació autonómica en matèria de comunicació audiovisual, la legislació reguladora del procediment administratiu comú i la normativa de desplegament.

 

**Article 41. Emissions sense títol habilitant**

1. Davant d’emissions amb mancança de llicència, l’órgan competent en matèria de comunicació audiovisual de la Generalitat, a més d’iniciar el corresponent procediment sancionador, ho posarà en coneixement de l’Administració General de l’Estat perquè procedisca a l’exercici de les seues competències en matèria de telecomunicacions i, en especial, a la protecció del domini públic radioelèctric de la Comunitat Valenciana.

2. Així mateix, i sense perjudici de la responsabilitat per les emissions, l’órgan competent en matèria de comunicació audiovisual de la Generalitat podrà procedir a la protecció activa del domini radioelèctric, amb l’autorització prèvia de l’Administració General de l’Estat.

 

 

CAPÍTOL VI. Registre de Prestadors de Serveis de Comunicació Audiovisual   
 de la Comunitat Valenciana

 

Secció 1. Disposicions generals

 

**Article 42. Creació, objecte, naturalesa i estructura**

1. Es crea el Registre de Prestadors de Serveis de Comunicació Audiovisual de la Comunitat Valenciana, que queda adscrit, orgànicament i funcionalment, a l’órgan competent de la Generalitat en matèria de comunicació audiovisual.

2. El Registre té naturalesa administrativa, caràcter públic i és únic en l’àmbit territorial autonómic.

3. El Registre té per objecte la inscripció de les persones físiques o jurídiques prestadores dels serveis de comunicació audiovisual inclosos en l’àmbit d’aplicació d’aquest decret, que hagen realitzat una comunicació prèvia o hagen obtingut una llicència o l’habilitació establida en l’article 30, i també les persones físiques o jurídiques que, segons la normativa bàsica, siguen titulars de participacions significatives en les entitats prestadores de serveis de comunicació, i que han de fer constar el seu percentatge de participació en el capital d’aquestes. En el registre figuraran tots els fets, negocis jurídics i circumstàncies tècniques que afecten els titulars dels serveis i el servei, i també les seues modificacions.

4. Les inscripcions practicades en el Registre tenen caràcter declaratiu.

5. Les dades inscrites en el Registre autonómic s’integraran en el Registre Estatal de Prestadors de Serveis de Comunicació Audiovisual, al qual es traslladaran els assentaments marginals practicats, per al seu coneixement i efectes oportuns, amb els requisits establerts en la normativa estatal.

6. El tractament de les dades contingudes en el Registre de Prestadors de Serveis de Comunicació Audiovisual de la Comunitat Valenciana quedarà afectat per les disposicions establertes en la Llei orgànica 15/1999, de 13 de desembre, de protecció de dades de caràcter personal.

 

**Article 43. Estructura del Registre**

1. El Registre es compondrà de les seccions següents:

a) Secció Primera: prestadors de serveis de comunicació audiovisual de titularitat privada de caràcter comercial.

b) Secció Segona: prestadors de serveis públics de comunicació audiovisual.

c) Secció Tercera: prestadors de serveis sense ànim de lucre.

2. Les anteriors seccions estaran, al seu torn, organitzades en les següents subseccions, segons siga procedent:

a) Subsecció A (serveis radiofónics)

- A.1 Serveis subjectes a comunicació prèvia.

- A.2 Serveis subjectes a llicència.

- A.3 Serveis subjectes a habilitació (serveis públics).

b) Subsecció B (serveis televisius)

- B.1 Serveis subjectes a comunicació prèvia.

- B.2 Serveis subjectes a llicència.

- B.3 Serveis subjectes a habilitació (serveis públics).

c) Subsecció C (altres serveis audiovisuals)

- C.1 Serveis subjectes a comunicació prèvia.

 

**Article 44. Dades i actes relatius al prestador del servei**

En el foli registral de cada prestador hauran d’inscriure’s, mitjançant la incorporació, a través dels assentaments que s’estableixen en l’article següent, de les dades relatives tant al prestador com al servei prestat que s’especifiquen a continuació:

a) Nom i cognoms o, si és el cas, denominació o raó social i nacionalitat del prestador.

b) Número identificació fiscal del prestador (NIF), o documentació equivalent en cas de no ser espanyol.

c) Domicili social del prestador.

d) Nom, cognoms, document nacional d’identitat o passaport de la persona representant legal i document acreditatiu de la capacitat de representació.

e) Domicili i adreça de correu electrónic de la persona representant del prestador del servei de comunicació audiovisual.

f) Nom i cognoms o, si és el cas, denominació o raó social, incloent-hi el número d’identificació fiscal de les persones titulars de participacions significatives en el capital social, amb indicació dels percentatges corresponents, tant directament com indirectament. Així mateix, indicació del nombre d’accions per accionista amb participacions significatives.

g) Documentació acreditativa de la constitució de la persona jurídica.

h) Òrgans d’administració de la societat, en el cas que el prestador de serveis siga una persona jurídica, i modificacions posteriors.

i) Documentació acreditativa de la participació del prestador de servei de comunicació audiovisual i/o dels seus socis en el capital o en els drets de vot d’altres prestadors.

j) Documents que acrediten els actes i negocis jurídics que impliquen la transmissió, disposició o gravamen de les accions a què es refereix la lletra anterior o la cessió o promesa de cessió d’accions, participacions o títols equivalents que tinga com a efecte l’adquisició directa o indirecta de les accions d’una empresa l’objecte de la qual siga la prestació d’un servei de comunicació audiovisual.

k) En el cas de llicenciataris de serveis de comunicació audiovisual sense ànim de lucre, s’indicarà aquesta característica de forma expressa.

 

**Article 45. Dades i actes relatius als serveis de comunicació audiovisual**

Respecte a cada servei de comunicació audiovisual que oferisca un prestador, hauran de constar les dades següents:

a) Denominació comercial del servei de comunicació audiovisual.

b) Característiques generals del servei (televisiu, radiofónic, altres; llicenciatari o no) i tipus de contingut (generalista o temàtic).

c) Idioma o idiomes del servei.

d) Tipus d’emissió del servei de comunicació audiovisual (lineal, a petició, en obert, codificat, de pagament per subscripció, pagament per visió o altres).

e) Número o codi administratiu del títol habilitant per a l’ús del domini públic radioelèctric, en el cas que el servei ho requerisca.

f) Mode o modes de transmissió del servei: televisió digital terrestre (TDT), DAB, AM, FM, satèl·lit, cable, IPTV, internet o d’altres. A més, s’indicarà si es tracta d’una emissió en cadena.

g) Plataformes de difusió de serveis audiovisuals, entenent per aquest concepte els serveis comercials prestats per terceres entitats que difonguen, entre la seua oferta de canals, el servei de comunicació audiovisual del prestador.

h) Denominació de l’operador que presta el servei d’enllaç ascendent (up-link) amb indicació de la capacitat satel·litària, transponedors i freqüència utilitzada, en cas d’emissió per satèl·lit.

i) Pàgina web o domini a través del qual resulta accessible el servei de comunicació audiovisual, en el supósit de tractar-se d’un servei a petició.

j) Data d’inici d’emissions i data de cessament d’emissions en cas d’haver-se previst.

k) Àmbit geogràfic de les emissions.

l) Tipologia de l’audiència objectiu.

m) Horari d’emissions del servei.

n) Identificació de la prestació de serveis de subtitulat, audiodescripció, llengua de signes o d’altres.

o) Cessament de la prestació del servei de comunicació audiovisual i causes.

 

**Article 46. Notes marginals**

1. En el marge del foli corresponent a cada prestador, es practicaran anotacions d’ofici, al marge de la inscripció corresponent als prestadors de serveis de comunicació audiovisual, que arrepleguen, si és el cas, la imposició de qualsevol sanció ferma imposada de conformitat amb la Llei 7/2010, de 31 de març, i la Llei 1/2006, de 19 d’abril; en particular, es farà constar el cessament de les emissions i la clausura provisional dels equips i instal·lacions.

2. Igualment, podran inscriure’s com a anotacions preventives les situacions extraregistrals que puguen afectar les dades i els actes inscrits, qualsevol incidència que siga rellevant en relació amb el compliment dels drets i deures dels prestadors dels serveis de comunicació audiovisual, o qualsevol dada que afecte els serveis prestats o a prestar, o als continguts d’aquests, en especial els acords que puguen subscriure’s entre prestadors.

3. Les notes i les anotacions practicades es cancel·laran quan conste que han deixat de donar-se les circumstàncies que van determinar la seua pràctica.

 

**Article 47. Incompliment del deure d****’inscripció**

Si les persones interessades incompliren la seua obligació de sol·licitar en termini alguna inscripció en el Registre, d’acord amb alló que s’ha assenyalat en l’article anterior, aquestes es practicaran d’ofici per l’órgan competent en matèria de comunicació audiovisual de la Generalitat, quan es tinga constància dels fets, dades o circumstàncies a inscriure, sense perjudici de les responsabilitats que puguen derivar-se d’acord amb el règim sancionador bàsic regulat en el títol VI de la Llei 7/2010, de 31 de març.

 

**Article 48. Publicitat i accés**

1. El dret d’accés al Registre de Prestadors de Serveis de Comunicació Audiovisual de la Comunitat Valenciana es regirà per la legislació administrativa i sobre transparència, i en tot cas, es garantirà la protecció de les dades de caràcter personal que s’hi contenen.

2. Els assentaments i les notes practicades en el Registre seran de lliure accés per a la seua consulta per qualsevol persona que ho sol·licite. ****[3]****

3. Qualsevol persona podrà obtindre certificacions acreditatives de les dades i documents inscrits en el Registre. Les certificacions registrals seran l’únic mitjà per a acreditar fefaentment el contingut de les inscripcions.

4. La informació obtinguda del Registre no podrà tractar-se o reutilitzar-se per a fins que resulten incompatibles amb el principi de publicitat formal que va justificar la seua obtenció, excepte autorització expressa obtinguda d’acord amb el que disposa la Llei 37/2007, de 16 de novembre, sobre reutilització de la informació del sector públic.

 

 

Secció 2. Tramitació electrónica

 

**Article 49. Suport del Registre**

1. El Registre de Prestadors de Serveis de Comunicació Audiovisual de la Comunitat Valenciana tindrà el suport en un fitxer informatitzat, que es gestionarà mitjançant l’obertura d’un foli personal per cada prestador d’un servei de comunicació audiovisual.

2. No obstant aixó, es portaran els llibres auxiliars i es conservaran els arxius físics que siguen necessaris per al seu bon funcionament, i podrà substituir-se l’emmagatzematge en suport de paper per l’emmagatzematge mitjançant procediments óptics o informàtics dotats de garanties suficients.

3. Els documents que es conserven en suport de paper prevaldran, en cas de discrepància, sobre els emmagatzemats en suport informàtic.

 

**Article 50. Tramitació i gestió electrónica del Registre**

1. La tramitació i gestió del Registre de Prestadors de Serveis de Comunicació Audiovisual de la Comunitat Valenciana serà exclusivament electrónica.

2. Els prestadors de serveis de comunicació audiovisual consultaran, realitzaran gestions, aportaran documentació i realitzaran les comunicacions oportunes davant del Registre de Prestadors de Serveis de Comunicació Audiovisual de la Comunitat Valenciana, mitjançant l’accés a l’aplicació corresponent en la seu electrónica de la Generalitat.

3. Les comunicacions per les quals es requerisca l’esmena de les dades o documentació aportades es notificaran per mitjans electrónics a les persones interessades, que podran consultar-les amb identificació prèvia de forma segura en la seu electrónica de la Generalitat.

4. Les comunicacions a las persones interessades diferents de les establertes en l’apartat anterior es realitzaran per mitjans electrónics.

 

 

Secció 3. Procediment d’inscripció

 

**Article 51. Inscripció de l****’alta en el Registre**

1. La primera inscripció en el Registre, tant en relació amb el prestador com amb el servei de comunicació audiovisual que es pretenga prestar, es practicarà d’ofici una vegada atorgada la preceptiva llicència, l’habilitació, o una vegada efectuada la comunicació prèvia.

2. Així mateix, l’adquirent d’una llicència de comunicació audiovisual o de la condició de titular de participacions significatives, haurà de presentar, en el termini d’un mes des que es formalitze el corresponent negoci jurídic, una sol·licitud d’alta en el Registre com a prestadors de serveis de comunicació audiovisual, a la qual s’adjuntarà la documentació acreditativa d’aquesta formalització.

3. El procediment d’alta en el Registre de Prestadors de Serveis de Comunicació Audiovisual de la Comunitat Valenciana assignarà al prestador un número o codi únic d’inscripció amb què podrà procedir a inscriure les successives modificacions de les dades inscrites.

 

**Article 52. Informació que ha d****’aportar-se per a validar la inscripció en el Registre**

1. Per a la seua inscripció en el Registre de Prestadors de Serveis de Comunicació Audiovisual de la Comunitat Valenciana, el prestador haurà d’aportar la informació continguda en els articles 43 i 44 d’aquest decret que resulte aplicable, depenent de si el prestador es troba sotmés al règim de comunicació prèvia, al règim de llicència, o al d’habilitació.

2. Rebuda la documentació en el Registre, aquest órgan examinarà i verificarà si compleix els requisits per a procedir a la inscripció, i en aquest cas validarà la inscripció en el Registre i ho comunicarà al prestador.

 

**Article 53. Inscripcions de modificació**

1. Una vegada practicada l’alta i validada la inscripció, qualsevol fet o acte que supose modificar o afegir algunes de les dades que han de ser objecte d’inscripció haurà de ser comunicat per la persona inscrita en el Registre com a prestadora d’un servei de comunicació audiovisual, en el termini d’un mes des que es produïsca o formalitze, mitjançant la presentació de la sol·licitud en el model acordat per l’órgan competent de la Generalitat en matèria de comunicació audiovisual de la Generalitat, i s’hi adjuntarà la documentació acreditativa corresponent.

2. No obstant el que estableix l’apartat anterior, l’órgan a què està adscrit el Registre practicarà, d’ofici, les inscripcions de modificació que es deriven de resolucions administratives que afecten les dades objecte d’inscripció, a excepció de les que autoritzen la celebració de negocis jurídics que afecten llicències de comunicació audiovisual.

3. Qualsevol sol·licitud de modificació de les dades que hi ha en el Registre haurà de referir-se a aquelles que figuren inscrites en el moment en què es produïsca la sol·licitud, de manera que aquestes siguen un fidel reflex de la situació actual del prestador del servei de comunicació audiovisual i es produïsquen sense solució de continuïtat.

 

**Article 54. Cancel·lació de la inscripció**

Després de la pèrdua de la condició de prestador de serveis de comunicació audiovisual, d’acord amb el que estableix la normativa vigent, es cancel·larà d’ofici la inscripció de prestador de serveis de comunicació audiovisual en el Registre de Prestadors de Serveis de Comunicació Audiovisual de la Comunitat Valenciana.

 

**Article 55. Règim de recursos**

1. Les resolucions de l’órgan competent de la Generalitat en matèria de comunicació audiovisual posaran fi a la via administrativa.

2. Contra les resolucions previstes en l’apartat anterior, podrà interposar-se un recurs potestatiu de reposició davant del mateix órgan que les va dictar, o podran ser impugnades directament davant de l’ordre jurisdiccional contenciosa administrativa.

 

 

DISPOSICIONS ADDICIONALS

 

**Primera. Cooperació entre administracions**

A fi d’evitar l’ús incorrecte de l’espectre radioelèctric, l’órgan competent de la Generalitat en matèria de comunicació audiovisual promourà l’adopció de mecanismes de cooperació i col·laboració amb altres administracions públiques.

 

**Segona. Serveis de comunicació audiovisual a través d****’internet**

Les comunicacions prèvies d’inici de la prestació a través d’internet de serveis de comunicació audiovisual l’emissió principal de les quals es realitze des d’un node situat a la Comunitat Valenciana i que emeten en valencià, o l’audiència principal de la qual vaja destinada a la ciutadania de la Comunitat Valenciana s’inclouran en el Registre de Prestadors de Serveis de Comunicació Audiovisual de la Comunitat Valenciana i, d’ofici, es comunicaran a l’autoritat audiovisual estatal.

 

**Tercera. Serveis de suport a les persones amb diversitat funcional**

En les bases dels concursos per a l’atorgament de llicències per a la prestació dels serveis de comunicació audiovisual televisius d’àmbit autonómic, s’inclouran criteris d’adjudicació que valoren les sol·licituds presentades amb uns nivells d’accessibilitat superiors als mínims exigits en la normativa bàsica estatal.

 

**Quarta. Definicions**

Els termes utilitzats en aquest decret tenen el significat que se’ls atribueix en les definicions establides en l’article 2 de la Llei 7/2010, de 31 de març, General de la Comunicació Audiovisual.

 

**Cinquena. Incidència pressupostària**

La implantació i el desenvolupament d’aquest decret no podrà tindre cap incidència en la dotació dels capítols de despesa assignats en els pressupostos de la Generalitat i, en tot cas, hauran de ser assolits els objectius amb els mitjans personals i materials ja existents en el departament competent en comunicació audiovisual.

 

 

DISPOSICIONS TRANSITÒRIES

 

**Primera. Procediments iniciats**

Els procediments pendents de resolució a la data d’entrada en vigor d’aquest decret continuaran la seua tramitació d’acord amb el que estableix la normativa vigent en el moment de la seua iniciació, amb l’excepció establida en l’apartat 3 de la disposició transitória segona.

 

**Segona. Emissores de ràdio municipals existents**

1. Les entitats locals prestadores del servei públic de comunicació audiovisual de radiodifusió sonora en ones mètriques amb modulació de freqüència el títol habilitant de les quals haja sigut atorgat amb anterioritat a l’entrada en vigor d’aquest decret quedaran subjectes automàticament al règim jurídic que s’hi estableix.

2. Les entitats locals a què es refereix l’apartat anterior que, a la data d’entrada en vigor d’aquest decret, no tinguen autorització de posada en servei, hauran d’obtindre-la en el termini de sis mesos; en cas contrari es revocaran les habilitacions conformement amb el procediment establert en l’article 33 d’aquest decret, sempre que l’incompliment de l’esmentat requisit siga imputable a les entitats locals interessades.

3. Les sol·licituds d’atorgament del servei públic de comunicació audiovisual de radiodifusió sonora en ones mètriques amb modulació de freqüència d’àmbit local que es troben en tramitació a la data d’entrada en vigor d’aquest decret, es resoldran d’acord amb el que s’hi estableix, sense perjudici del requeriment o de l’aportació a instància de les mateixes entitats locals interessades de la documentació necessària per a completar o adaptar els expedients.

 

**Tercera. Posada en funcionament del Registre de Prestadors de Serveis de Comunicació Audiovisual de la Comunitat Valenciana**

En el termini màxim d’un any des de l’entrada en vigor d’aquest decret es formalitzaran en el Registre de Prestadors de Serveis de Comunicació Audiovisual la Comunitat Valenciana les inscripcions d’alta dels prestadors de serveis de comunicació audiovisual.

A aquest efecte, l’órgan competent en matèria de comunicació audiovisual de la Generalitat requerirà als prestadors afectats la informació o la documentació necessària per a dur a terme aquestes inscripcions.

Després d’haver practicat les inscripcions, l’órgan competent notificarà als prestadors el contingut d’aquestes perquè, en el termini que s’establisca, puguen esmenar les dades inscrites, després de la presentació dels documents que acrediten la seua modificació.

Els prestadors de serveis de comunicació audiovisual que, fins a l’entrada en vigor de la Llei 7/2010, de 31 de març, no tinguen l’obligació de comunicació fefaent i prèvia de la prestació del servei i estiguen realitzant l’activitat sense estar inscrits en cap dels registres preexistents referits en la disposició anterior, hauran de sol·licitar la seua inscripció en el Registre de Prestadors en el termini de tres mesos a partir de l’entrada en vigor d’aquest decret.

 

**Quarta. Tramitació electrónica**

La tramitació i gestió electrónica del Registre de Prestadors de Serveis de Comunicació Audiovisual de la Comunitat Valenciana, establerta en l’article 49 queda supeditada a l’aprovació de la norma de desplegament que, a tals efectes, es dicte per l’órgan competent en matèria de comunicació audiovisual de la Generalitat.

 

**Cinquena. Òrgan competent fins a la posada en funcionament del Consell de l****’Audiovisual de la Comunitat Valenciana**

Fins que no s’aprove la Llei del Consell de l’Audiovisual de la Comunitat Valenciana prevista en l’article 56 de l’Estatut d’Autonomia de la Comunitat Valenciana i en l’article 5 de la Llei 1/2006, de 19 d’abril, de la Generalitat, del Sector Audiovisual, l’órgan competent en matèria audiovisual de la Generalitat serà la Secretaria Autonómica de Comunicació.

 

 

DISPOSICIÓ DEROGATÒRIA

 

**Única. Derogacions normatives**

Queden derogades les normes següents:

a) El Decret 212/2009, de 20 de novembre, del Consell, pel qual es regula el Registre de Concessionaris de Ràdio i Televisió de la Comunitat Valenciana.

b) El Decret 38/1998, de 31 de març, del Govern Valencià, pel qual s’estableix el règim de concessió d’emissores de radiodifusió sonora en ones mètriques amb modulació de freqüència i d’inscripció d’aquestes en el Registre de Concessionaris.

c) Totes aquelles disposicions del mateix rang o d’un rang inferior que s’oposen al que disposa el present decret o el contradiguen.

 

 

DISPOSICIONS FINALS

 

**Primera. Habilitació normativa**

S’autoritza l’órgan competent en matèria de comunicació audiovisual de la Generalitat a dictar totes les disposicions que siguen necessàries per al desplegament i aplicació d’aquest decret.

 

**Segona. Entrada en vigor**

Aquest decret entrarà en vigor l’endemà de la publicació en el Diari Oficial de la Generalitat Valenciana.

 

València, 20 de gener de 2017

 

El president de la Generalitat,

Ximo Puig i Ferrer 

 

 

---

****[1]****Article 9 modificat per la [**Resolució d'11 de juliol de 2019, de la Secretaria Autonómica de Comunicació**](https://www.dogv.gva.es/va/eli/es-vc/res/2019/07/11/(1)/), per la qual es disposa el compliment de la sentència ferma número 102/2019, de 6 de març de 2019, dictada pel Tribunal Superior de Justícia de la Comunitat Valenciana, en el recurs contenciós administratiu número 4-000092/2435-AY interposat per l'entitat Emplazamientos Radiales, SL, sobre la conformitat a dret de l'article 9 així com la lletra g de l'article 10.2 del Decret 4/2017, de 20 de gener, del Consell, pel qual es regulen els serveis i el registre de prestadors de comunicació audiovisual de la Comunitat Valenciana (DOGV núm. 8593 de 17.07.2019) Ref. Base de dades 006649/2019. Anul·la l’incís “i la Llei 14/2003, de 10 d’abril, de patrimoni de la Generalitat Valenciana”.

****[2]****Paràgraf segon de l'article 35.2 rectificat per la [**Correcció d'errades del Decret 4/2017**](https://www.dogv.gva.es/va/eli/es-vc/d/2017/01/20/4/corrigendum/91714390/), de 20 de gener, del Consell, pel qual es regulen els serveis i el Registre de Prestadors de Comunicació Audiovisual de la Comunitat Valenciana (DOGV núm. 8010 de 29.03.2017) Ref. Base de dades 002748/2017.

****[3]****Article 48.2 rectificat per la [**Correcció d'errades del Decret 4/2017**](https://www.dogv.gva.es/va/eli/es-vc/d/2017/01/20/4/corrigendum/48184506/).


Còpia Permalink ELI